REZOLUTË
PËR VLERËSIMIN E VEPRIMTARISË SË KOMISIONIT TË PROKURIMIT PUBLIK (KPP) PËR VITIN 2017

Kuvendi i Shqipërisë:
	Duke njohur Komisionin e Prokurimit Publik si organin më të lartë në fushën e prokurimeve, që shqyrton ankesat për procedurat e prokurimit, në përputhje me kërkesat e përcaktuara në këtë ligj;
	Duke vlerësuar si shumë të rëndësishëm për KPP-në paanësinë në vendimmarrje, transpa-rencën, efikasitetin, si dhe mbrojtjen e interesave të ligjshëm të operatorëve ekonomikë nga veprimet apo mosveprimet e autoriteteve kontraktuese dhe, në mënyrë të veçantë, mbrojtjen e interesit publik;
	Duke kërkuar dhe nxitur qeverinë në kryerjen sa më parë të procedurave ligjore dhe depozitimit në Kuvendin e Shqipërisë të propozimit të kandidaturave për anëtarë të KPP-së, për të bërë të mundur funksionimin normal dhe të plotë të institucionit; 
	Duke vlerësuar si shumë të rëndësishëm rolin që KPP-ja ka në rritjen e efikasitetit dhe të besueshmërisë në sistemin e prokurimit publik;
[bookmark: _GoBack]	Duke vlerësuar hapat e rëndësishëm që janë ndërmarrë për rritjen e pavarësisë institucionale të KPP-së, përmes ndryshimeve të fundit ligjore; 
	Për vitin 2017:
	Vlerëson bashkëpunimin me APP-në në rastet e marrjes së vendimeve për pezullimin e procedurave të prokurimit, me qëllim pasqyrimin e këtyre vendimeve në sistemin e prokurimit elektronik, për të mos lejuar autoritetet kontraktuese në vazhdimin e mëtejshëm të procedurës.
	Vlerëson përpjekjet e bëra në drejtim të objektivit kryesor dhe konstant të KPP-së që është mbrojta e interesit publik, si dhe të interesave të ligjshëm të operatorëve ekonomikë nga veprimet apo mosveprimet e autoriteteve kontraktuese në zbatimin e ligjshmërisë, në lidhje me prokurimin publik. 
	Vlerëson bashkëpunimin me APP-në në rastet e konstatimit të shkeljeve eventuale ligjore nga autoritetet kontraktuese dhe operatorët ekonomikë, duke i propozuar APP-së nisjen e hetimit administrativ, sipas legjislacionit për prokurimin publik. 
	Vlerëson bashkëpunimin e KPP-së me institucione të tjera në lidhje me përgatitjen e akteve ligjore e nënligjore që prekin procedurat e prokurimit, koncesionet/ppp, ankandet e lejet minerare. 
	Rekomandon:
	Të marrë masa për rritjen dhe forcimin e aftësive dhe kapaciteteve profesionale si të anëtarëve të KPP-së, ashtu edhe të stafit mbështetës, puna dhe vendimmarrja e të cilëve kanë ndikim të drejtpërdrejtë në cilësinë dhe saktësinë e vendimeve të marra, si dhe garantimin e mbrojtjes ligjore për të gjithë pjesëmarrësit e sistemit të prokurimit publik.
	Të punojë në mënyrë të vazhdueshme dhe të rrisë përpjekjet për shqyrtimin e ankesave brenda afateve ligjore, me qëllim shmangien e krijimit të situatave emergjente për autoritetet kontraktuese. Respektimi i afateve të ankesave vijon të mbetet problem serioz, me gjithë përmirësimin e bërë gjatë vitit 2017 (nga 28 % në 45,3 %).
	Të mos kufizohet vetëm në shqyrtimin e ankesave me transparencë, në kohë dhe në mënyrë të pavarur e profesionale, por të luajë një rol thelbësor në kthimin e ligjshmërisë së procesit, si dhe në unifikimin e praktikave për të gjitha njësitë, të cilat përfshihen në procesin e prokurimit.
	Të monitorojë me rigorozitet respektimin e detyrimit ligjor nga autoritetet kontraktuese për vënien në dispozicion të informacionit përkatës të nevojshëm për të realizuar në mënyrë të plotë shqyrtimin administrativ dhe t’i propozojë APP-së marrjen e masave administrative, sipas ligjit, në rastet e mosrespektimit të këtij detyrimi nga ana e autoriteteve kontraktuese.
	Të hartojë rekomandime të qarta mbi bazën e analizave të bëra për të gjitha institucionet, të cilat përfshihen në procesin e prokurimit publik, si dhe të bashkëpunojë me institucione të tjera të fushës për të propozuar ndryshime ligjore të nevojshme, me qëllim përmirësimin e sistemit të prokurimit publik, si dhe rritjen e efikasitetit dhe të besueshmërisë në këtë sistem.
	Të rrisë profesionalizmin në shqyrtimin e ankesave të operatorëve ekonomikë, për të evituar rastet e vendimmarrjeve jo të sakta nga KPP-ja, të cilat cenojnë përzgjedhjen e operatorëve ekonomikë fitues të kontratave publike dhe në jo pak raste shoqërohen edhe më dëm ekonomik. 
	Të marrë masa, në përputhje me ndryshimet e reja ligjore, për të depozituar sa më parë në Kuvendin e Shqipërisë propozimin për miratimin e strukturës dhe të organikës së Komisionit të Prokurimit Publik.
	Të punojë për hartimin e Planit Afatmesëm Strategjik 2018–2020, në të cilin duhet të jenë përcaktuar qartë objektiva dhe indikatorë të matshëm, duke krijuar në këtë mënyrë edhe një dokument bazë të punës së KPP-së.
	Të bëjë të mundur, në kuadër të projektit të digjitalizimit, krijimin e një baze të dhënash online në faqen web të institucionit për kërkimin e vendimeve të KPP-së në kohë reale, përmes filtrave dhe fjalëve kyçe, krijimi i kësaj baze të dhënash ka një impakt të drejtpërdrejtë në rritjen e transparencës dhe vendimmarrjen e qëndrueshme të KPP-së dhe njëkohësisht do të jetë një ndihmë edhe për palët e interesuara.
	Të marrë masat e nevojshme që menjëherë pas konstituimit të institucionit me të gjithë anëtarët të emëruar nga Kuvendi, të miratohen rregullat e hollësishme të procedurave, si dhe rregullorja e brendshme për mënyrën e organizimit dhe funksionimit të KPP-së, të cilat kanë ndikim të drejtpërdrejtë në efektivitetin dhe performancën e institucionit.
	Të bashkëpunojë me Ministrinë e Financave dhe Ekonomisë, APP-në dhe institucionet përkatëse, për të bërë të mundur përmirësimet ligjore në afatet e shqyrtimit dhe të miratimit të ankesave për procedurat e prokurimit publik.
	Të rrisë përpjekjet për informimin dhe ndërgjegjësimin e autoriteteve kontraktuese dhe operatorëve ekonomikë për rolin dhe funksionet e KPP-së, duke bërë në këtë mënyrë më eficient përdorimin e instrumentit të ankimit në KPP dhe duke ndikuar kështu edhe në rritjen e besimit të publikut në sistemin e prokurimit.
	Të marrë masa që sistemi i ri digjital i administrimit të ankesave, si dhe i publikimit të të dhënave në kohë reale mbi çdo ankesë të depozituar në KPP, të ketë komponentë të tij edhe krijimin e arkivit elektronik të dosjeve për çdo ankim, me qëllim sigurimin e transparencës në procesin e administrimit të dosjeve, inspektorët që përgatisin dosjen të identifikohen në sistem dhe të mbajnë përgjegjësi për plotësinë e dokumentacionit të dosjes së ankimit. 

